"ประสาร"ยันปัญหาออมเงินต่ำไม่น่าห่วงมาก
“ประสาร”ยืนยันการออมต่ำของไทยไม่น่าห่วง ระบุปัญหาการลงทุนและการใช้เงินไม่เป็นน่าห่วงมากกว่า
24 ก.ย. 2558

“ประสาร”ยืนยันการออมต่ำของไทยไม่น่าห่วง ระบุปัญหาการลงทุนและการใช้เงินไม่เป็นน่าห่วงมากกว่า
นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) เปิดเผยว่า แม้การออมเงินของประเทศไทยจะต่ำ แต่ไม่น่าเป็นห่วงมาก เพราะหากดูจากดุลบัญชีเดินสะพัดยังมีการเกินดุลค่อนข้างมากและเกินดุลมาตลอด โดยปีนี้ประมาณการณ์ว่าจะเกินดุลประมาณ 2 หมื่นล้านเหรียญสหรัฐ เสมือนไทยได้เงินออมสะสมเพิ่มขึ้น
"ตอนนี้เราไม่ได้ขาดเงินออม แต่ขาดการลงทุน เพราะนักลงทุน ภาคเอกชนที่มีศักยภาพ ไม่คิดจะกู้ยืมมาลงทุนหรือใช้จ่ายเพิ่มการผลิต ต่างจากสถานการณ์ในปี 2540 ที่เกิดปัญหา เพราะมีหนี้สูงกว่าทุน 5 เท่า ขณะที่ตอนนี้เอกชนเรานิ่งไม่ลงทุน ไม่ใช้จ่าย ทำให้รัฐต้องไปกระตุ้น เพราะดูภาพรวมเศรษฐกิจไทยยังดี ยังน่าจะลงทุนได้” นายประสารกล่าว
นายประสาร เปิดเผยว่า ปัจจุบันสภาพคล่องในระบบการเงินไทยยังมีเพียงพอ ไม่จำเป็นต้องไปกู้ยืมจากต่างประเทศเหมือนเมื่อปี 2540 เพียงแต่ปัจจุบันเสมือนเราใช้เงินไม่เป็น ต่างจากปี 2540 ที่ธุรกิจภาคเอกชนลงทุนสูงเอาเงินไปใช้ในทางที่ไม่เหมาะ
“ถึงผมจะทำหน้าที่ผู้ว่าการธปท.มาใกล้ครบวาระในสิ้นเดือนนี้ แต่คงไม่มีอะไรจะฝากถึงทีมเศรษฐกิจชุดใหม่ของรัฐบาล เพราะคิดว่าทีมเศรษฐกิจเข้าใจโจทย์เศรษฐกิจอยู่แล้ว ไม่จำเป็นต้องฝากอะไรเป็นพิเศษ” นายประสารกล่าว